Parochialkirche - Wikipedia
Die Parochialkirche in 2011
'n Gedenktafel herinner aan die vroeëre hospitaal
Die Parochialkirche (Duits, "Parogiale kerk") in die Kirchenkreis Berlin Stadtmitte ("Kerkkring Berlyn-Middestad") is 'n kerk van die Evangeliese Kerkgemeente van Berlyn in die administratiewe stadsdistrik Mitte. Die gebou, wat vanaf 1695 ontstaan het, is die oudste kerk van Berlyn se gereformeerde gemeente.
Die kerk en die aangrensende kerkhof is tussen Klosterstraße, Parochialstraße en Waisenstraße geleë - net agter Berlyn se historiese stadsmuur wat hier gedeeltelik bewaar gebly het. Op die historiese kerkhof, wat deel uitmaak van die kerkterrein, kan nog enkele ou grafkruise en -tafels besigtig word. Daaragter word die terrein deur die vroeëre Evangeliese Georgen-gemeente se gemeentehuis met drie verdiepings begrens.
Die oorspronklik selfstandige Parochial-gemeente het in 1968 met die Georgen-gemeente saamgesmelt. In 2003 is die gemeente by die Marien-gemeente ingesluit. 'n Barokgebou, wat in 1708 opgerig is en vroeër as gemeentehuis en hospitaal gedien het, huisves sedert die laat 1990's dele van die Humboldt-universiteit te Berlyn se Teologiese Fakulteit.
Die Parochialkirche is die eerste kerkgebou in Berlyn wat vir gereformeerde kerklidmate opgerig is. Die gereformeerde gemeente in Berlyn en Cölln, twee historiese nedersettings wat later tot Berlyn saamgesmelt het, is gestig nadat die Brandenburgse keurvors Johann Sigismund in 1613 die Calvinistiese geloof aangeneem het.